હાલારી વિશા ઓશવાળ જ્ઞાતિએ સમસ્ત જૈન સમાજને આપેલી અનમોલ ભેટ એવા આરધનાધામના નિર્માણનો ઇતિહાસ પણ રોચક છે. દુષ્કાળને કારણે હાલારી વિશા ઓશવાળના 52 ગામમાંથી જ્ઞાતિજનોએ સ્થળાતંર કરતા ભાવિ પેઢીને કેમ ખબર પડશે કે આપણે હાલારના વતની છીએ અને હાલારના ઉપકારની સ્મૃતિ શું? આ વિચારોને મૂર્તિમંત કરવા વિરલ અને સધાર્મિક સુશ્રાવક વાઘજીભાઇએ મહાસેનવિજયજી મ.સા.ને વિનંતી કરતા તીર્થનું નિર્માણ કરવાનું નક્કી થયું અને તેનું નામ હાલાર તીર્થ આરધનાધામ રાખવામાં આવ્યું. વાઘજીભાઇએ આરધનાધામનો પાયો તા.9/2/1985 ના રોજ નખાવ્યો હતો. 40 એકરમાં પથરાયેલું આરધનાધામ તીર્થ પાંજરાપોળ, વિશ્રામગૃહ, જિનાલયો, આર્ટગેલરી, સહિતની સુવિધાઓ સાથે વટવૃક્ષ બન્યું છે. જૈનોના આસ્થાના કેન્દ્ર આરાધનાધામની મુલાકાતે દર વર્ષે દેશભરમાંથી જૈન શ્રાવક શ્રાવિકાઓ ઉપરાંત અન્ય સમાજના લોકો પણ બહોળી સંખ્યામાં આવે છે.